|  |  |
| --- | --- |
|  | 18. september 2014Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Trelleborg på vej med besøgsrekord**

Årets besøgstal på Trelleborg tegner til at blive rekordstort. Allerede i juli, var sidste års samlede besøgstal overgået.

Den 25. juli i år var en særlig dag på Trelleborg. Den dag gik årets besøgstal på Trelleborg forbi sidste års samlede besøgstal. Dermed kan vikingerne på Trelleborg se tilbage på en meget flot sommer, og hvis de gode takter fortsætter henover efteråret, kan Trelleborg forvente et rekordstort besøgstal for 2014.

Med udgangen af august havde 37.065 gæster besøgt vikingerne på Trelleborg, hvilket er næsten 7000 gæster flere end det samlede besøgstal for hele sæsonen 2013.

Leder af Trelleborg, Anne-Christine Larsen har flere gode bud på, hvorfor vikingerne og Harald Blåtands borg oplever så gode besøgstal i år.

- Vi har haft mange aktiviteter, som folk har været glade for, og for første gang nogensinde kan vores besøgende se Danmarks eneste bevarede vikingeskjold i udstillingen, siger Anne Christine Larsen og fortsætter:

- Sammenlægningen med Nationalmuseet betyder, at vi bortset fra under Vikingefestivalen har gratis adgang, ligesom samarbejdet mellem Nationalmuseet og Ny Trelleborg omkring markedsføringen skaber større synlighed.

Hvor stort årets samlede besøgstal bliver, tør hun ikke spå om:

- Jeg kan dog godt afsløre, at vi inden længe runder de 40.000 gæster, siger Anne-Christine Larsen.

Sidst i september besøger repræsentanter for UNESCO Trelleborg, og Anne-Christine Larsen håber, at borgen optages på UNESCO’s liste over verdenskulturarven. Det vil skabe stor international opmærksomhed på den vestsjællandske vikingeborg, som for nylig fik en tvilling ved Køge.

Trelleborg har åbent frem til 31. oktober, og i efterårsferien er der masser af aktiviteter for børn og voksne. Man kan prøve et af vikingernes vigtigste våben, nemlig bue og pil, støbe flotte vikingesmykker, riste sit navn i runer på et sværd eller prøve krigertræning. Hver dag er der smagsprøver i det store langhus, og der er spændende historier om guder og helte.

**Billedtekst:** Årets Vikingefestival på Trelleborg var en publikumssucces, hvor adskillige vikingekrigere blev forfremmet til Valhal. Foto: Nationalmuseet.

**Fakta om sommerens besøgstal**

**Besøgstal pr 31.8. 2014**

April: 3.141

Maj: 2.877

Juni: 3.970

Juli: 21.652

August: 5.425

I alt: 37.065

**Besøgstal pr. 31.8. 2013**

April: 1.084

Maj: 2.687

Juni: 3.096

Juli: 12.970

August: 5.275

I alt 25.112

**For yderligere oplysninger eller interview, kontakt:**

Anne-Christine Larsen, overinspektør, Nationalmuseet, Tlf.: 41206390. E-mail anne-christine.larsen@natmus.dk

Henrik Schilling, presseansvarlig, Nationalmuseet, Tlf.: 4120 6016. E-mail: henrik.schilling@natmus.dk